পরদিন সকালে মিশুকে স্কুলে নিয়ে গেলেন ওর বাবা। বললেন, ‘স্কুল ছুটি হলেও আমি না আসা পর্যন্ত তুমি বের হবে না।’ মিশু তাই করলো। মিশুর বাবা ওকে বাড়িতে পৌঁছে দিলেন। এভাবে নতুন করে ছেলেধরার ভয়ে প্রতিদিনই মিশুর বাবা ছেলেকে আনা নেয়ার কাজটি শুরু করে দিলেন। এর মধ্যেই ঘটে গেল ঘটনাটি। একদিন স্কুল ছুটির পর মিশুর বাবা আসতে দেরি হচ্ছিল। মিশুও স্কুল গেটে অপেক্ষা করতে লাগলো। এমন সময় দেখতে পেল সেই গোঁফওয়ালা লোকটি তাকে হাত ইশারায় কাছে ডাকছে। মিশু দ্রুত স্কুলের ভেতরে প্রবেশ করলো। স্কুলের ছেলেমেয়েরা চলে গেছে সবাই। কেবল দারোয়ান আর আয়ারা আছে। হেডস্যারও বের হওয়ার জন্য প্রস্তুতি নিচ্ছিলেন। অন্যান্য স্যাররাও চলে গেছেন। মিশু কী করবে ভেবে না পেয়ে সোজা গিয়ে হেডস্যারের কক্ষেই প্রবেশ করলো। হাঁপাতে হাঁপাতে কোনোমতে উচ্চারণ করলো, ‘স্যার, ছেলেধরা!’